Europees Parlement stelt handelsmissie naar Myanmar uit om geweld tegen Rohingya | RTL Nieuws
14 september 2017 19:29 Aangepast: 14 september 2017 20:28
Europese Unie Myanmar 13-jarige vas ná moord op leerling in Mondeor | Netwerk24
Deur Ischke de Jager 13 Maart 2019 20:25
Die Gautengse polisie het ’n 13-jarige seun in hegtenis geneem weens die moord op ’n hoërskoolleerling Woensdagoggend in die suide van Johannesburg en nog twee leerlinge word gesoek.
Kulani Mathebula (19), ’n gr. 11-leerling aan Mondeor High School, is omstreeks 07:30 op pad skool toe vermoor. Hy is blykbaar drie keer in die bors gesteek.
Vroeër is berig Dumi Chauke (36) was ontroosbaar toe forensiese patoloë haar enigste kind se lyk van die misdaadtoneel in Fernhurststraat in Mondeor verwyder het.
Patoloë het sy skoolskoene, tas en baadjie aan sy familie oorhandig nadat dit ure lank langs sy bedekte lyk gelê het.
Lees ook: Mondeor-seun: Ander kinders het hom gevolg
Van die ouers wat op die toneel was, het gesê Mathebula se selfoon is gesteel.
Volgens kapt. Kay Makhubele, ’n polisiewoordvoerder, het drie skoolseuns Mathebula aangeval en gesteek.
Daar is beeldmateriaal van ’n kringtelevisiekamera wat wys hoe die drie leerlinge van ander skole hom voor die aanval agtervolg. Volgens Panyaza Lesufi, Gautengse LUR vir onderwys, is beeldmateriaal van inwoners in die omgewing gekry.
“ ’n Span speurders het dié inligting opgevolg wat hulle na ’n nabygeleë skool in Mondeor gelei het. Een van die verdagtes, ’n 13-jarige, gaan daar skool,” sê Makhubele.
Lt.genl. Elias Mawela, polisiekommissaris vir Gauteng, het die inhegtenisneming van die verdagte in minder as 24 uur verwelkom.
Hy het die moord op Mathebula veroordeel en die gemeenskap aangemoedig om saam met die polisie te werk om die ander verdagtes vas te trek.
Die ander twee verdagtes is vermoedelik ook skoolkinders en die polisie doen ’n beroep op die seuns om hulself oor te gee.
Lesufi was op die moordtoneel, wat ’n ent van die skool af is. Hy het ook die skool besoek en sy meegevoel betuig met die leerlinge en onderwysers.
Die psigososiale span het reeds met berading by die skool begin en sal steeds die nodige ondersteuning aan die skoolgemeenskap verskaf.
Meer oor: Mondeor | Johannesburg | Leerling | Skote